Narva karjäär

**Narva karjäär** on Eesti Energia tütarettevõttele Enefit Kaevandused AS kuuluv 1970. aastal rajatud põlevkivi pealmaakaevandus.

Karjäär asub Ida-Virumaal Narva-Jõesuu linnas Mustajõest lõuna pool ja piirneb idaosas Narva jõe barjäärtervikuga (umbes 300 m), läänes Sirgala karjäärivälja eraldava barjäärtervikuga, põhjas Mustajõe barjäärtervikuga põlevkivi tootuskihi avamusjoonel ja Eesti Elektrijaama maaeraldusega, lõunas põlevkivi tootuskihi 27–30 m samasügavusjoonega. 

Narva karjääri aastane toodang on umbes 4,5 miljonit tonni kaubapõlevkivi, põlevkivivarusid jätkub veel umbes 30 aastaks (2010).

Karjääris töötab 350 inimest (2026).

## Ajalugu

1950.–1960. aastatel otsustas NSV Liidu Ministrite Nõukogu hakata NSV Liidu loodeservas energiapuudust leevendama mitme Narva linna ümbrusse ehitatava ja kohalikul põlevkivil töötava elektrijaamaga. Alustuseks ehitati aastail 1950–1957 Narva jõe kaldale Narva hüdroelektrijaam. 1956. aastal alustati võimsa Balti Elektrijaama ja 1964. aastal lisaks Eesti Elektrijaama rajamist. 

Et kindlustada jõujaamu kütusega, tuli kiiresti ja oluliselt laiendada põlevkivi kaevandamist. Esitati idee, et lääneossa jääks tegutsev Viivikonna karjäär, keskossa karjääriväli nr 1 (Sirgala) ja idaossa tuleks karjäär nr 2 (Narva). See ettepanek võeti ka vastu. 1958. aasta alguses loodi Eesti NSV Rahvamajanduse Nõukogus vajalikud organisatsioonilised struktuurid ja leiti vahendid. Narva karjääri sünniajana tähistatakse 1. jaanuari 1970.

Eesti iseseisvuse taastamise järel, 8. aprillil 1996 võttis EV Valitsus vastu korralduse, mille alusel kujundati senine riigiettevõte Eesti Põlevkivi ümber aktsiaseltsiks Eesti Põlevkivi.

1997. aastal moodustati aktsiaseltsi Eesti Põlevkivi 14 tütarettevõtet, kellele Eesti Põlevkivi loovutas oma varad: AS Ahtme Kaevandus, AS Aidu Karjäär, AS Eesti Põlevkivi Ehitus, AS Estonia Kaevandus, AS Kohtla Kaevandus, AS Mäetehnika, AS Narva Karjäär, AS Põlevkivi Kaubandus, AS Põlevkivi Raudtee, AS Sirgala Karjäär, AS Sompa Kaevandus, AS Tammiku Kaevandus, AS Toila Sanatoorium ja AS Viru Kaevandus.

Märtsis 2026 teatas Eesti Energia, et kaevandamine Narva karjääris lõpetatakse sama aasta suve jooksul ning et seejärel alustatakse ettevalmistusi ala korrastamiseks ja karjääri sulgemiseks, et anda see korrastatuna üle riigile. Ligi kaks kolmandikku Narva karjääri 350 töötajast sai võimaluse jätkata tööd Estonia kaevanduses või ettevõtte teistes üksustes. Umbes 70 inimest jäi seotuks karjääri sulgemise ja korrastamise töödega, mis kestavad esialgse kava järgi 2028.–2029. aastani. Ligikaudu 100 inimesele tähendasid muudatused töösuhte lõppu.

## Karjäär paljandina
Karjääri 4. tranšee lääneseinas on esinduslik paljand (Narva karjääri läänesein). 

## Galerii

Narva mine oil shale layer.jpg|Põlevkivi tootuskihind Narva karjääris
Narva mine blasthole drilling.jpg|Lõhkeaukude puurimine
Narva mine dragline.jpg|Narva karjääri draglain
Narva mine bulldozer.jpg|Põlevkivi kobestamine buldooseriga
Narva mine loosened oil shale.jpg|Kobestatud põlevkivi
Narva mine rope shovel.jpg|Ekskavaator
Narva mine oil shale loading 2.jpg|Põlevkivi laadimine laaduriga
Narva mine oil shale loading.jpg|Põlevkivi laadimine ekskavaatoriga
Narva mine oil shale transportation.jpg|Põlevkivi vedu
Narva mine recultivated.jpg|Korrastatud ala


## Viited

## Kirjandus
*Mait Sepp, Margus Pensa, Põlevkivisaaga Narva karjääri maadel, Eesti Loodus nr 2009/6
*Narva karjäär, geoloogia.info